ตลท.ยกระดับงานวิจัยตลาดทุน
ตลท.ยกระดับงานวิจัยตลาดทุน
11 ส.ค. 2554

ตลท.ยกระดับงานวิจัยตลาดทุน 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า สถาบันวิจัยเพื่อตลาดทุน ตลาดหลักทรัพย์ และสถาบันการศึกษาชั้นนำ 13 แห่ง ร่วมเปิดตัวโครงการสนับสนุนทุนวิจัยด้านตลาดทุนระดับบัณฑิตศึกษาประจำปี 2554 เพื่อสร้างเครือข่ายที่เข้มแข็งระหว่างนักวิชาการกับผู้ประกอบธุรกิจในตลาดทุน
สำหรับสถาบันการศึกษาที่เข้าร่วมโครงการ จะต้องนำส่งงานวิจัย 2 หัวข้อ และนำเสนอผลงานในงานสัมมนาเพื่อการพัฒนาตลาดทุนไทยประจำปี 2554 ซึ่งจะจัดในเดือน พ.ย.นี้ และจะคัดเลือกผลงานวิจัยเพื่อรับรางวัลผลงานวิจัยดีเด่นด้านตลาดทุน 
นอกจากนี้ สถาบันวิจัยฯ จะจัดให้มี “คลินิกงานวิจัยด้านตลาดทุน” โดยเชิญผู้ทรงคุณวุฒิและมีประสบการณ์ในตลาดทุน ร่วมแลกเปลี่ยนความคิดเห็นและให้ข้อเสนอแนะ เพื่อให้ผู้วิจัยและนักวิชาการเข้าใจข้อเท็จจริง พร้อมเพิ่มโอกาสการเข้าสู่การประกอบวิชาชีพในตลาดทุนอีกด้วย
GUNKUL ขยับเป้าปีนี้พุ่ง 90% 
น.ส.โศภชา ดำรงปิยวุฒิ์ กรรมการผู้จัดการ บริษัท กันกุลเอ็นจิเนียริ่ง (GUNKUL) เปิดเผยว่า บริษัทได้ปรับเพิ่มประมาณการรายได้รวมปีนี้เป็น 2,300 ล้านบาท เติบโตไม่ต่ำกว่า 90% จากเดิมคาดว่าจะขยายตัว 30% เนื่องจากธุรกิจเติบโตดี โดยเฉพาะตลาดอุปกรณ์ไฟฟ้าที่ประเทศพม่า คาดว่าจะเติบโต 100% ปัจจุบันบริษัทมีงานที่อยู่ในมือกว่า 800 ล้านบาท 
กรุงไทยลั่นลด NPA 1 หมื่นล้าน
นายธีระพล ปุสสเด็จ รองกรรมการผู้จัดการ ผู้บริหารสายงาน สายงานปรับโครงสร้างหนี้และบริหารทรัพย์สิน ธนาคารกรุงไทย (KTB) กล่าวว่า ธนาคารเตรียมปรับระบบการดำเนินงาน รวมถึงกลยุทธ์ต่างๆ ซึ่งคาดว่าในปีนี้จะสามารถลดสินทรัพย์รอการขาย หรือ NPA ลงได้มากกว่า 1 หมื่นล้านบาท เช่นเดียวกับปีที่ผ่านมาที่สามารถลดได้เกินเป้าหมาย 
นายสุชาติ เดชอิทธิรัตน์ ผู้บริหารกลุ่มทรัพย์สินพร้อมขาย ธนาคารกรุงไทย กล่าวว่า ธนาคารมีทีมขายส่วนกลางและเครือข่ายกว่า 1,000 แห่ง ไม่ได้มุ่งการขายที่หวังผลทางธุรกิจอย่างเดียว แต่ต้องการให้ประชาชนมีโอกาสซื้อทรัพยที่ได้ประโยชน์สูงสุด